# **PROTOKOL POSTUPANJA U SLUČAJU POTRESA**

Dragi učenici, od ožujka prošle godine doživjeli ste već dosta potresa. Potres nikome nije ugodan i svi ga se bojimo, ali strah ne smije nadjačati pravilno postupanje. Nadamo se da će potresi u našem gradu biti sve slabiji i postepeno prestati, ali do tada moramo naučiti živjeti sa njima. Ovi savjeti imaju zadaću da vas nauče pravilno ponašanje tijekom i nakon potresa, a to je od najveće važnosti. Molimo vas da ih pozorno pročitate zajedno sa roditeljima. Pokušajte upamtiti sve ili veliku većinu pravila. Ne želimo da se bojite, želimo samo da znate što raditi u slučaju potresa u školi ili na putu do škole.

## ZA VRIJEME NASTAVE

1. Ukoliko se dogodi potres za vrijeme trajanja nastave, a nalazite s u učionici, dok traje potres i trešnja, stanite uz dulji zid učionice. Odmaknite se od staklenih površina, ili od visokih predmeta, ormara i slično.
2. Ukoliko niste u mogućnosti stati uz zid, čučnite ispod klupe.
3. Zaštitite glavu jaknom, rukama ili torbom u slučaju urušavanja plafona, da vas padajući dijelovi ne bi ozlijedili
4. Ne napuštajte učionicu ili zgradu dok traje potres .Nikako vam ne smije pasti napamet istrčati iz učionice sami i bez nadzora učitelja.
5. Nakon smirivanja trešnje, učitelji će vas odvesti, evakuacijskim putem na zborno mjesto. Torbe, knjige i sve ostale stvari ostaju u učionici.
6. Na zbornom mjestu mirno slušajte upute učitelja i ostanite u grupi
7. Nemojte koristiti mobilne telefone za kontakte s ostalim članovima obitelji, jer će kontakt uspostaviti učitelji. Nakon jačih potresa može doći do privremenog prekida telefonskog signala..
8. Ne napuštajte zborno mjesto. Učitelji moraju znati gdje se nalazite.
9. Ne pokušavajte sami odlaziti svojim kućama, pričekajte upute učitelja o povratku u učionice ili odlazak kućama
10. Zbog praktičnosti i sigurnosti učenika do daljnjega će svaki učenik na nastavi biti u cipelama koje će pri ulasku u školu biti dezinficirane prskanjem potplata dezinfekcijskim sredstvom i tek tada brisanja nogu u otirač natopljen dezinfekcijskim sredstvom, a jakne će svaki učenik držati na naslonu klupe u učionici, tako da u slučaju evakuacije odjeća bude primjerena godišnjem dobu.

11.Ukoliko se za vrijeme potresa zateknete na hodniku ili nekom drugom prostoru izvan vaše učionice stanite uza zid i zaštite glavu rukama.Ne trčite nikako u učionicu dok god traje trešnja.Kad potres prođe krenite prema izlazu iz škole i svoj razred sačekajte vani.Ne udaljavajte se sami izvan prostora školskog dvorišta.

12.Ukoliko se za vrijeme potresa zateknete na školskom dvorištu ili igralištu maknite se od sprava, vratnica,koševa, visokog drveća i električnih stupova, od svega što bi moglo pasti na vas i ozlijediti vas.

## ZA VRIJEME ODLASKA ILI DOLASKA U ŠKOLU

* 1. Ukoliko se dogodi potres tijekom dolaska u školu ili odlaska iz nje ostanite na otvorenom prostoru mirno pričekajte dok trešnja ne prođe.
  2. Odmaknite se od rubova kuća da na vas ne padnu crijepovi, dimnjaci ili komadi žbuke.
  3. Pokrijte glavu torbom, debljom odjećom ili rukama da se zaštitite od, mogućih, padajućih predmeta
  4. Nakon prestanka trešnje mirno, ali bez nepotrebnog zadržavanja požurite kući ili ukoliko ste bliže školi nego kući ili kod kuće možda nema nikoga dođite u školu. Obavijestiti ćemo roditelje da ste na sigurnom i dogovoriti na koji način ćete se vratiti kući.
  5. Nikako nemojte neoprezno trčati i pokušavati se vratiti kući ne poštujući prethodne točke.

Budući da ova pravila morate što bolje usvojiti kao i svako školsko gradivo i ovo ćemo vježbati u školi. Osim razgovora sa razrednicima imati ćemo i vježbu evakuacije tijekom koje ćemo napraviti sve ono što se radi pri pravom potresu. Nemate se čega bojati ali morate biti ozbiljni i slušati upute učitelja i svih ostalih djelatnika škole. Vježbu ćemo ponoviti i kada se u školu vrate učenici viših razreda.